मेरठ. निर्मल बाबा पर केस करने और फिर केस वापस लेने के नाम पर ब्लैकमेल करने वाले प्रोफेसर को पुलिस ने अरेस्ट कर जेल भेज दिया। प्रोफेसर का आरोप था कि उसने निर्मल बाबा के कहने पर खीर खाई थी। इसके बाद उसका शुगर लेवल बढ़ गया। वहीं, जब पुलिस ने पूरे मामले की जांच करवाई तो उसका केस झूठा निकला।
बाबा के बताए उपाय से बीमार होने का लगाया था आरोप
दरअसल, मेडिकल थाना क्षेत्र के औरंगशाहपुर डिग्गी निवासी हरीशवीर पुत्र उदयवीर ने निर्मल बाबा के खिलाफ केस दर्ज कराया था। उसने आरोप लगाया कि साल 2014 में वह निर्मल बाबा के समागम में शामिल हुआ था। इस दौरान उसने बाबा को बताया था कि उसे शुगर की बीमारी है। इसके बाद निर्मल बाबा ने उसे खीर खाने की सलाह दी थी। जब उसने खीर खाई तो वह और बीमार हो गया। परेशान होकर हरीश ने बाबा के खिलाफ केस दर्ज करा दिया।
निर्मल बाबा से मांगे थे 50 लाख रुपए
पुलिस ने बताया कि आरोपी हरीशवीर ने अपना केस वापस लेने के लिए निर्मल बाबा से 50 लाख रुपए की डिमांड की थी। ब्लैकमेलिंग का ये वीडियो बाबा के बेटे सुप्रीत ने रिकॉर्ड कर लिया। पुलिस के अनुसार, अब आरोपी ने स्वीकार किया है कि खीर खाने से उसकी हालत नहीं बिगड़ी थी। उसने एक डॉक्टर से मिलीभगत कर बीमार होने का झूठा सर्टिफिकेट तैयार किया था। बाद में उसे कोर्ट में दाखिल कर दिया था।
हाईकोर्ट से नहीं मिला था गिरफ्तारी पर स्टे
कोर्ट के आदेश पर निर्मल बाबा के बेटे सुप्रीत ने फरवरी 2014 में थाना मेडिकल में आरोपी हरीश के खिलाफ धोखाधड़ी और ब्लैकमेल करने के आरोप में केस दर्ज कराया था। पुलिस ने हरीश की गिरफ्तारी के लिए दबिश दी। गिरफ्तारी से बचने के लिए आरोपी ने हाईकोर्ट में स्टे के लिए अर्जी डाली, लेकिन पुलिस ने हरीश के खिलाफ चार्जशीट दाखिल की। इसके बाद हरीश को हाईकोर्ट से स्टे नहीं मिला। हरीश के खिलाफ वारंट जारी होने पर शनिवार देर शाम पुलिस ने आरोपी को अरेस्ट कर लिया।
आरोपी ने दी सफाई
रविवार को पुलिस ने सीजेएम-8 की स्पेशल कोर्ट में आरोपी को पेश किया। मामले में कोर्ट में पेशी के बाद हरीश ने अपनी सफाई देते हुए कहा कि बिना किसी जांच के उसे गलत तरीके से फंसाया जा रहा है। वहीं, कोर्ट ने हरीश को 14 दिन की न्यायिक हिरासत में भेज दिया है।
कौन हैं निर्मल बाबा
निर्मलजीत सिंह नरूला उर्फ निर्मल बाबा ने एक निजी टीवी चैनल को दिए गए इंटरव्यू में बताया था, 'मुझे निर्मलजीत सिंह नरूला से निर्मल बाबा बनाने में इंदर सिंह नामधारी का हाथ है। उन्होंने मेरी शुरू में मदद की थी, लेकिन बाद में झारखंड में मैं मानसिक उत्पीड़न से गुजरा। इसके बाद ही मैं निर्मल बाबा बन गया।' बता दें कि इसके पहले निर्मल बाबा के खिलाफ कई देश के कई शहरों में लोगों के साथ धोखाधड़ी करने के केस दर्ज हो चुके हैं।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva